શ્રી શ્રી રવિશંકર નવ વર્ષ બાદ રાજકોટ આવ્યા છે. રેસકોર્સ ખાતે અષ્ટલક્ષ્મી હવન તથા પૂજા - મહાસત્સંગ કાર્યક્રમ માટે 10 હજાર સ્કવેરફૂટમાં વિશાળ સ્ટેજ બનાવ્યું હતું. આ તકે ગુજરાતમાં 1800થી વધુ આર્ટ ઓફ લિવિંગના પ્રશિક્ષકોમાંથી મોટાભાગના શ્રી શ્રીની ઉપસ્થિતિ અને તેમના સકારાત્મક વિચાર વચનોનો લાભ લેવા રાજકોટ આવી પહોંચ્યા હતા. રાજકોટના કાર્યક્રમ માટે વિદેશથી ખાસ આંતરરાષ્ટ્રીય પ્રશિક્ષકો શ્રી શ્રીનાં બહેન ભાનુદીદી, વિક્રમ હઝરા, ઋષિ નિત્યપ્રજ્ઞાજીએ પ્રેરક ઉપસ્થિતિ આપી હતી. રેસકોર્સમાં કાર્યક્રમ નિર્ધારિત સમય કરતા એક કલાક મોડો સાડા છ વાગ્યા પછી શરૂ થયો હતો. અષ્ટલક્ષ્મી હવનમાં ધન, ધાન્ય, હિંમત, જ્ઞાન, સફળતા, સંતાન, સદ્ભાગ્ય, શક્તિનો સમાવેશ થાય છે. જેના થકી આઠ પ્રકારનાં વૈભવ - લક્ષ્મીની કૃપા પ્રાપ્ત થાય છે. રાજકોટના આંગણે આ પ્રકારના દિવ્ય ધર્મકાર્ય થકી ભૂમિ અને વાતાવરણમાં એક પ્રકારની સકારાત્મક ઊર્જાનો સંચાર થશે તેવું અનુયાયીઓનું માનવું છે. આ તકે આર્ટ ઓફ લિવિંગ અને રાજકોટ મહાપાલિકાના સંયુક્ત ઉપક્રમે કચરો ભરવા માટેના 3પ હજાર પાકિટનું વિતરણ કરાયું હતું તેમજ સ્વચ્છતા સહિતની બાબતે લોકોને જાગૃત કરાયા હતા.